## Odluka Ustavnog suda Republike Hrvatske broj:U-IIIA-4883/2004 od 28. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-4883/2004 od 28. veljače 2006.

# USTAVNI SUD REPUBLIKE HRVATSKE

**789**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući u postupku koji su ustavnom tužbom
pokrenuli J. K. i D. K., oboje iz O., te A. K.-V. iz G. S., koje zastupa
punomoćnik D. B., odvjetnik u S., na sjednici održanoj 28. veljače 2006.
godine, donio je

## ODLUKU

I. Ustavna tužba se usvaja.

II. Županijski sud u Velikoj Gorici dužan je
donijeti odluku u predmetu koji se vodi pred tim sudom pod poslovnim brojem: Gž-114/03 (predmet Općinskog suda u Jastrebarskom broj:
P-620/80) u najkraćem mogućem roku, ali ne duljem od tri (3) mjeseca,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) podnositeljima ustavne
tužbe, i to:

– J. K. iz O., O. 3, u iznosu od 3.900,00 kn;

– D. K. iz O., K. G. 20, u iznosu od 3.900,00
kn, te

– A. K.-V. iz G. S., B. 2, u iznosu od 3.900,00
kn.

IV. Naknade iz točke III. izreke ove odluke bit
će isplaćene iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Na temelju odredbe članka 63. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnositelji su
podnijeli ustavnu tužbu 16. prosinca 2004. godine radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 21. listopada 1980. godine Josip Knezić podnio je Općinskom sudu u Jastrebarskom tužbu radi plateža protiv tuženika Općine Jastrebarsko, Sekretarijata
za unutrašnje poslove i GRO »N.« iz K.

Do 5. studenoga 1997. godine prvostupanjska
presuda donijeta je u četiri navrata, ali je svaki put ukinuta od strane viših
sudova.

Nakon 5. studenoga 1997. godine prvo ročište
održano je 14. prosinca 2002. godine.

Dana 3. siječnja 2002. godine donijeto je
rješenje o prekidu postupka jer je tuženik prestao postojati.

Rješenjem od 31. siječnja 2002. godine pozvani
su sljednici Općine Jastrebarsko, Grad Jastrebarsko,
Općina Klinča Sela, Općina Žumberak, Općina Pisarovina
te Općina Krašić da preuzmu postupak.

Na ročištu održanom 18. rujna 2002. godine
utvrđeno je da je tužitelj umro i u parnicu su stupili podnositelji ustavne
tužbe kao njegovi nasljednici. Glavna rasprava je zaključena i donijeta presuda
broj P-384/91.

Na presudu su tuženici 22. listopada 2002.
godine uložili žalbu.

Dana 24. listopada 2002. godine donijeto je
rješenje o ispravku presude, a 24. siječnja 2003. godine predmet je dostavljen
Županijskom sudu u Velikoj Gorici radi odluke o žalbi. Postupak je još u
tijeku.

PRAVO VAŽNO ZA
USTAVNOSUDSKI POSTUPAK

4. Mjerodavno pravo sadržano je u članku 29.
stavku 1. Ustava Republike Hrvatske i članku 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 21.
listopada 1980. godine tužbom J. K. podnijetom Općinskom sudu u Jastrebarskom
radi isplate.

Međutim, duljina postupka uzima se u razmatranje
od 5. studenoga 1997. godine kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj: 1,
4, 6, 7, 11, 12 i 13 uz Konvenciju za zaštitu ljudskih prava i temeljnih
sloboda (»Narodne novine – Međunarodni ugovori«, broj 18/97., 6/99. –
pročišćeni tekst, 8/99. – ispravak i 14/02., u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je 16. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno dvadeset četiri
(24) godine, jedan (1) mjesec i dvadeset pet (25) dana, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao sedam (7) godina, dva (2) mjeseca i jedanaest (11) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju, postupak najprije vodio pred Općinskim sudom u
Jastrebarskom, koji je bio neaktivan od 5. studenoga 1997. godine do 14.
prosinca 2002. godine (pet godina, jedan mjesec i devet dana).

Od 24. siječnja 2003. godine predmet se nalazi
na Županijskom sudu u Velikoj Gorici kao žalbenom sudu.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelji nisu
doprinijeli duljini trajanja postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o osobito
složenoj sudskoj stvari.

OCJENA USTAVNOG SUDA

5. Ustavni sud utvrđuje da se postupak vodi u ukupnom
trajanju duljem od dvadeset pet godina te da prvostupanjski sud nije postupao
učinkovito, dopuštajući da u razdoblju duljem od pet godina ne održi niti jedno
ročište. Također, nakon što je spis u siječnju 2003. godine dostavljen žalbenom
sudu, taj sud već tri godine nije donio odluku po žalbi u predmetu koji se vodi
u tako dugom ukupnom trajanju. Imajući u vidu sve navedene činjenice i
okolnosti, Ustavni sud je utvrdio da je dugim trajanjem parničnog postupka, u
kojemu nije donijeta pravomoćna odluka, podnositeljima povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njihovim pravima ili obvezama, koje je zajamčeno člankom 29. stavkom 1.
Ustava Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, uz istodobno uvažavanje ukupnih
gospodarskih i socijalnih prilika u Republici Hrvatskoj. U ovom predmetu
Ustavni sud je osobito imao u vidu okolnost da su podnositelji ustavne tužbe
stupili u parnicu tek u rujnu 2002. godine.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Županijskog suda u Velikoj Gorici
dužan je dostaviti Ustavnom sudu pisanu obavijest o datumima donošenja i
otpreme odluke u roku od osam (8) dana od dana njene otpreme, a najkasnije osam
(8) dana od isteka roka određenog u točki II. izreke ove odluke. Ovaj nalog
temelji se na članku 31. stavcima 4. i 5. Ustavnog zakona.

Broj: U-IIIA-4883/2004

Zagreb, 28. veljače 2006.

USTAVNI SUD REPUBLIKE HRVATSKE

Predsjednik

**dr****. sc. Petar Klarić**, v. r.

Odluka, NN 31/2006-789